Il chantun promova las mesiras per spargnar energia cun contribuziuns finanzialas

Dapi l'onn 1994 sustegna il chantun Grischun cun contribuziuns finanzialas sanaziuns termicas d'edifizis, stgaudaments da laina ed implants d'energia solara. Las contribuziuns da promoziun permettan da smezzar il consum d'energia da stgaudar.

Il settember ha il pievel refusà cleramain las taxas federalas d'energia. Quai ha per consequenza ch'ins cuntinua cun ils programs chantunals da promoziun.

Contribuziuns per sanaziuns d'edifizis ed energias regenerablas

Dapi l'onn 1994 ha il chantun Grischun sbursà stgars set milliuns francs per sanaziuns termicas d'edifizis. Durant la medema perioda ha el subvenziunà ultra da quai stgaudaments da laina ed implants d'energia solara cun var 3.8 milliuns francs.

A l'entschatta dal program da promoziun l'onn 1994 eri previs d'impunder in preventiv annual da dus milliuns francs suenter ina perioda iniziala da var trais onns. Cun sustegn dal program d'investiziuns da la confederaziun han ins cuntanschì questa finamira l'onn 1997. Dapi l'onn 1998 ha il cussegl grond sminuì constantamain ils preventivs annuals per motivs da spargn. Quai ha gì per consequenza che singulas mesiras da promoziun èn vegnidas sistidas e ch'ins ha stuì far ina glista da spetga per las contribuziuns chantunalas. Dapi quest onn survegn il chantun Grischun contribuziuns globalas da la confederaziun per ses program da promoziun. Questas contribuziuns vegnan a cumpensar per part las reducziuns chantunalas en il preventiv.

Contribuziuns chantunalas persistentas

Edifizis ch'adempleschan las pretaisas per survegnir ina contribuziun chantunala demussan en media suenter la sanaziun termica da l'edifizi be pli la mesadad dal consum da chalur ch'avant la sanaziun.

Per ch'il chantun conderschia contribuziuns da promoziun ston ils patruns da construcziun esser pronts d'isolar lur edifizi a moda cumplessiva e pli bain che quai che las prescripziuns da la lescha d'energia pretendan. Questas ulteriuras mesiras d'isolaziun chaschunan in ulteriur respargn da var 2.5 liters ieli per meter quadrat surfatscha d'abitar. Enfin la fin da l'onn 1999 èn vegnidas conderschidas contribuziuns chantunalas a 296 chasas cun ina surfatscha d'abitar totala da var 200'000 meters quadrats. Gia il respargn supplementar tras la meglra isolaziun correspunda a 420 tonnas ieli da stgaudar per onn. Il respargn total da quests edifizis che sa repeta mintg'onn munta a var 1'250 tonnas ieli da stgaudar per onn. In bel agid a noss ambient. Per cumparegliar vulain nus menziunar ch'ina nova chasa da MINERGIA demussa be pli la mesadad dal consum d'energia da stgaudar d'ina chasa sanada. Construir è in process dinamic che sa sviluppa permanentamain vinavant. Las finamiras futuras èn gia fixadas tras il label MINERGIA.

Effects positivs sin l'economia publica

In studi incumbensà da l'uffizi d'energia arriva a la conclusiun che las contribuziuns finanzialas concedidas dapi l'onn 1994 han, ultra d'effects energetics ed ecologics, er in effect sin la conjunctura e l'occupaziun. Plinavant cuntrastat a las contribuziuns in refluss considerabel en furma da taglias supplementaras e da taxas al maun public. En cumparegliaziun cun autras expensas publicas èn las contribuziuns per sanaziuns termicas d'edifizis da valitar sco fitg positivas or da vista da l'economia publica e pon vegnir consideradas, calculond la durada da las mesiras, almain sco investiziuns che sa portan finanzialmain sez.

Gremi: uffizi d'energia dal Grischun

Funtauna: rg uffizi d'energia dal Grischun

Data: 26.11.2000